text: Genbrugsbutik hitter i Rødding
  26 maj 2015 kl. 09.20
  Kirkens Korshær i Rødding oplever stor vækst i genbrugssalget. Derfor er de nu i gang med at udvide forretningen.
  Genbrugsbutikkerne har kronede dage i disse år, og det mærker de hos Kirkens Korshær i Rødding. Her oplever butikken så stor efterspørgsel, at den i skrivende stund er i gang med at blive udvidet, så der er plads til endnu flere varer, og derved endnu flere kunder.
  Og genbrugsbutikken i Rødding er ikke den eneste, der oplever vækst i disse år.
  I følge Kirkens Korshær er indtjeningen i butikkerne fra 2010 til 2013 steget fra 90 millioner til 115 millioner kroner. De regner med at runde 120 millioner i 2014, og væksten ser ud til at stige yderligere i 2015.
  Alene butikken i Rødding sendte sidste år over 1 million kroner til velgørende formål.
  Du kan se meget mere til genbrugsforretningen og høre meget mere om Rødding i dagens udgave af Naboer. Det sendes som altid på TV SYD+ klokken 15:00, 19:55 og 22:35.
  